**Eric Garner** (15. september 1970 – 17. juuli 2014) oli 43-aastane mustanahaline mees, kes suri 17. juulil 2014 New Yorgis Staten Islandil, kuna politseinik kasutas tema peal kägistamisvõtet. NYPD eeskirjade järgi on kägistamisvõte politseinikele keelatud. Politseinikud eitavad Garneri puhul kägistamisvõtte kasutamist.

Pealtnägija Ramsey Orta filmis intsidenti oma telefoniga, video leidis internetis palju vaatajaid. Kuulsaks said astmat põdenud Garneri viimased sõnad "I can't breathe" ("Ma ei saa hingata"). Garneri surmale järgnesid mitmed rassismi ja politseivägivalla vastased meeleavaldused. Politseinikke kritiseeriti liigse jõukasutuse pärast.

3. detsembril 2014 otsustas vandekohus mitte esitada süüdistust Garneri peal kägistamisvõtet kasutanud politseiniku vastu. Vandekohtu otsus vallandas protestimeeleavalduste teise laine.

Garneri taust
-------------

Garner oli 191 cm pikk ja kaalus 160 kilo. Halva tervise tõttu oli ta loobunud aednikutööst New Yorgi parkides. Tal oli kuus last. Surma ajal oli ta noorim laps kolmekuune. Pärast surma kasutati tema kohta meedias hüüdnime "leebe hiiglane" (*Gentle Giant*).

NYPD oli Garnerit korduvalt vahistanud süüdistades teda näiteks varguses, kallaletungis ja salasigarettide müügis. 2007. aastal esitas Garner kaebuse politseiniku peale, kes oli keset tänavat, möödujate silme all, allutanud Garneri kehaõõnsuste läbiotsimise protseduurile. Surmaga lõppenud intsidendi ajal oli Garner vabaduses kautsjoni vastu. Teda süüdistati salasuitsu müümises, juhiloata autojuhtimises, marihuaana omamises ja kellegi teisena esinemises.

Garneri surm
------------

17. juulil 2014 kell 16.45 oli Garner ühe Staten Islandi kosmeetikapoe ees, kui tema juurde astus erarõivastes politseinik Justin Damico. Kõrvaltvaatajate sõnul oli Garner just lahutanud ühe kakluse, mis võis temale tõmmata politseinike tähelepanu. Politseinikud kahtlustasid, et Garner müüs maksumärgita pakkidest tükkhaaval sigarette. Garner eitas sigarettide müümist ja ütles, et oli väsinud sellest, et politsei teda ahistab. Ta ütles, et tegeleb enda asjadega ja palus politseinikel ennast rahule jätta. Garner oli ärritatud ja ei tahtnud, et politseinikud teda puudutaks. Politseinik Daniel Pantaleo pani Garneri selja tagant käe ümber mehe kaela ja tõmbas ta maha. Samal ajal tulid kogukat Garnerit ohjeldama veel neli politseinikku. Kõhuli surutud Garner ütles 11 korda "I can't breathe" (Ma ei saa hingata). Kui Garner teadvuse kaotas, pöörasid politseinikud ta küljele, et ta kergemini hingata saaks. Käerauastatud ja liikumatu Garner lebas kiirabi oodates 7 minutit kõnniteel. Üks politseinik ütles teadvusetule Garnerile: "Hinga sisse, hinga välja!", kuid politseinikud ega parameedikud ei teinud Garnerile kunstlikku hingamist. Hiljem on selgitatud, et nad arvasid, et Garner hingas endiselt ise, ja et hingavale inimesele oleks kohatu kunstlikku hingamist teha. Teel haiglasse sai Garner infarkti. Tund pärast Garneri haiglasse jõudmist tunnistati ta surnuks.

Lahkamisel leiti, et Garneri surma põhjuseks oli kägistamisvõttest tulenenud surve kaelale, surve rinnale ja keha asend vahistamise ajal. Kaasa aitasid astma, südamehaigus ja ülekaal. Hingetoru ega kaelaluude kahjustusi ei tuvastatud. Lahkamistulemuste kohaselt klassifitseerus Garneri surm tapmiseks – tema surma põhjustas teise inimese tahtlik tegutsemine. Samas ei tähenda tapmine, et tegutsemise eesmärgiks oleks olnud Garneri surm, ega ka seda, et sooritati kuritegu.

Meeleavalduste esimene laine
----------------------------

Al Sharpton ja Garneri lesk Esaw Garner (paremal) 19. juulil 2014
2014. aasta 19. juuli pärastlõunal toimus Staten Islandil kodanikuõiguste aktivisti Al Sharptoni eestvedamisel rahumeelne meeleavaldus. Sharpton mõistis Garneri peal rakendatud kägistamisvõtte hukka. Ta ütles: "Sellele ei ole õigustust."

29. juulil korraldati Times Square'il meeleavaldus, kus protestiti luulevormis. Osalesid paljud Broadway artistid.

23. augustil osales 2500 inimest Sharptoni juhitud rahumeelsel marsil mööda Staten Islandi Bay Streeti tänavat, kus Garner suri.

Vandemeeste kogu
----------------

23-liikmeline vandemeeste kogu alustas istungeid 29. septembril. 14 vandekohtu liiget olid valged ja vähemalt 5 mustanahalised. 3. detsembril 2014 tehti teatavaks otsus mitte esitada süüdistust Pantaleo vastu.

Meeleavalduste teine laine
--------------------------

Meeleavaldajad Chicagos 4. detsembril 2014
Otsuse väljakuulutamisele eelnevalt olid keerulised rassisuhted pälvinud meedias ulatuslikku tähelepanu. Mitmed politseivägivalla ja rassismi ilmingud langesid ajaliselt kokku. Lühikese aja jooksul oli mitu juhtumit, kus valge politseinik tappis mustanahalise mehe või nooruki, kes ei olnud otseselt ohtlik. Näiteks 22. novembril tulistas üks Clevelandi politseinik pargis mängupüstoliga inimesi sihtinud 12-aastast Tamir Rice'i. Poiss suri järgmisel päeval haiglas. 24. novembril lahvatasid ulatuslikud rahutused Fergusonis – inimestes tekitas protesti vandekohtu otsus mitte esitada süüdistust relvastamata mustanahalise nooruki maha lasknud politseiniku vastu.

3. detsembril teatavaks tehtud otsus politseinik Pantaleole süüdistust mitte esitada tõi kaasa meeleavalduste teise laine. Protestiti politseivägivalla vastu ja kuulutati, et ka mustanahaliste elud on olulised. Meeleavaldusi korraldati muuhulgas New Yorgis, San Franciscos, Chicagos, Washingtonis, Baltimore'is, Minneapolises, Denveris, Bostonis, Berkeleys ja Atlantas. Levinud meeleavaldamisvormiks oli nn *die-in* protest ehk tänavatel lamamine, samuti takistati liiklust.

10. detsembril vahistati 76 meeleavaldajat Londoni lääneosas Westfieldi ostukeskuse juures. Briti meeleavaldajad soovisid näidata solidaarsust USA meeleavaldajatega.

20. detsembril tappis Ismaaiyl Brinsley New Yorgi Brooklyni linnaosas kaks NYPD politseinikku. Instagrami kontol oli Brinsley kirjutanud kavatsusest maksta kätte Michael Browni ja Eric Garneri surmade eest. Kriminaalse minevikuga Brinsley suundus seejärel ühte metroojaama ja sooritas seal enesetapu.

Politsei sammud
---------------

Pärast Garneri surma vaadati üle NYPD politseinike väljaõppemeetodid, eriti kahtlusaluse kinnipidamisel sobiva jõukasutuse osa.

Politseinike ametiühingu juht seadis kahtluse alla väite nagu oleks Garneri puhul kasutatud kägistamisvõtet. Ka Pantaleo advokaat ütles, et Pantaleo ei kasutanud kägistamisvõtet, vaid NYPD politseinikele lubatud vahistamisele vastu puikleva kahtlusaluse maha surumise võtet.

Poliitikute kommentaarid
------------------------

New Yorgi linnapea Bill de Blasio hinnangul oli Garneri surm "kohutav tragöödia." 31. juulil toimunud kokkusaamisel kutsus de Blasio politseinikke ja kodanikuõiguste aktiviste üles vastastikusele lugupidamisele ja arusaamisele.

New Yorgi osariigi kuberner Andrew Cuomo ütles, et osariigis tuleks mõelda politseivägivalla teemale pühendunud prokuröri ametisse määramise peale. Ta ütles CNNile: "Meil on probleem. Tunnistagem seda."

Justiitsminister Eric Holder teatas, et justiitsministeerium hoiab Garneri surma asjaolude uurimisel silma peal.

Barack Obama märkis, et Eric Garneri surm puudutab politseinike ja tsiviilelanikkonna vahelise usalduse teemat laiemalt.

George W. Bush ütles ühes intervjuus, et tal on vandemeeste kogu otsusest "raske aru saada" ja et see on "väga kurb".

"I can't breathe"
-----------------

Garneri viimased sõnad "I can't breathe" said kuulsaks. Selle sõnumiga loosungeid kasutati ulatuslikult politseivägivalla vastastel meeleavaldustel.

Mitmed tuntud sportlased (nt NFLi ameerika jalgpalli mängijad Reggie Bush, Ryan Davis, Cecil Shorts III, Marquise Lee, Ace Sanders ja Allen Hurns ja NBA korvpallurid LeBron James, Kobe Bryant, Kyrie Irving ja Deron Williams) on kandnud selle sõnumiga T-särke.

Üks Indiana politseinik müüs T-särke tekstiga "Breathe Easy. Don't Break the Law" (Hinga hõlpsasti. Ära riku seadust).

Venemaa punkansambli Pussy Riot liikmed Nadežda Tolokonnikova ja Marija Aljohhina tegid politseivägivalla vastu protestimiseks ingliskeelsele laulu "I Can't Breathe," milles kuuleb ka Eric Garneri viimaseid politseinikele öeldud lauseid. Lool on kaks erinevat videovarianti – ühes näidatakse OMONi vormirõivastuses Tolokonnikova ja Aljohhina elusalt matmist ning teises katkeid Eric Garneri surmast ajendatud meeleavaldustelt.

Kahjutasu
---------

2014. aasta oktoobris teatasid Garneri omaksed, et esitavad New Yorgi linna vastu 75 miljoni dollarini ulatuva kahjunõude. 2015. aasta juulis otsustati, et Garneri pere saab linnalt kohtuvälise kokkuleppe raames 5,9 miljoni dollari suuruse hüvitise.

Vaata ka
--------

* George Floydi surm

Viited
------

1. ↑  Jake Pearson. "Autopsy: Police chokehold caused NYC man's death". The Big Story. 01.08.2014.
2. ↑  Javier Panzar. "Police wrestle with definition of chokehold". Los Angeles Times. 09.12.2014.
3. ↑  Nick Wing. "A Grand Jury Did Indict One Person Involved In Eric Garner's Killing - The Man Who Filmed It". Huffington Post. 03.12.2014.
4. 1 2  Susanna Capelouto. "Eric Garner: The haunting last words of a dying man". CNN. 09.12.2014.
5. ↑  C.J. Sullivan. "Man dies after suffering heart attack during arrest". New York Post. 18.07.2014.
6. 1 2  Joseph Goldstein & Nate Schweber."Man's Death After Chokehold Raises Old Issue for the Police". The New York Times. 18.07.2014.
7. ↑  Christopher Mathias. "It's Been One Year Since Eric Garner Died. Here's What's Happened Since". Huffington Post. 17.07.2015
8. ↑  Ryan Lavis."He was a great dad," says family of man who died while being arrested in Tompkinsville". SILive.com. 18.07.2014.
9. ↑  Sebastian Murdock. "'Gentle Giant' Dies After NYPD Cop Puts Him In Chokehold".The Huffington Post. 18.07.2014.
10. ↑  Frank Donnelly. "Misdemeanor cases over alleged untaxed cigarettes preceded fatal police incident with Eric Garner". SILive.com. 18.07.2014.
11. ↑  Judith Browne Dianis. "Eric Garner was killed by more than just a chokehold". MSNBC. 05.08.2014.
12. ↑  Niraj Chokshi. "New video purports to show aftermath of the chokehold that led to Eric Garner's death". The Washington Post. 19.07.2014.
13. ↑  Caroline Bankoff. "Cop Who Choked Garner Stripped of Badge and Gun". New York Magazine. 20.07.2014.
14. ↑  "Staten Islander Eric Garner's Death - Panel Discussion on NY1". YouTube.
15. ↑  Deborah E. Bloom & Jareen Imam. "New York man dies after chokehold by police". CNN. 08.12.2014.
16. ↑  Giri Nathan. "Eric Garner Died from Chokehold While in Police Custody". Time. 01.08.2014.
17. ↑  Larry Celona & Kathianne Boniello. "Man in chokehold had no throat damage". The New York Post. 19.07.2014.
18. ↑  "Medical Examiner Rules Eric Garner's Death a Homicide, Says He Was Killed By Chokehold". NBC. 01.08/21.08. 2014.
19. ↑  Massimo Calabresi. "Why a Medical Examiner Called Eric Garner's Death a 'Homicide'". Time. 04.12.2014.
20. ↑  James Queally. "Rev. Al Sharpton leads calls for justice in NYPD chokehold death". Los Angeles Times. 19.07.2014.
21. ↑  WalkRunFly Productions. "I Can't Breathe". Youtube. 31.07.2014.
22. ↑  "Rev. Al Sharpton Leads March, Rally Over Eric Garner's Death On Staten Island". CBS. 23.08.2014.
23. ↑  "Timeline: Eric Garner Death". NBC New York.
24. ↑  Evan MacDonald. "Cause of death released for 12-year-old boy shot by Cleveland police". Cleveland.com. 24.11.2014.
25. ↑  "Eric Garner death: 76 arrested at London Westfield demo". BBC News.
26. ↑  Peter Holley. "Two New York City police officers are shot and killed in a brazen ambush in Brooklyn". Washington Post. 20.12.2014.
27. ↑  Ray Sanchez. "Choke hold by cop killed NY man, medical examiner says". CNN. 02.08.2014.
28. ↑  David Goodman. "'Handling of New York Chokehold Cases 'Disappointing,' Review Board Chief Says". The New York Times. 05.08.2014.
29. ↑  Patrik Jonsson. "How minor crime questioning led to chokehold death of Eric Garner". Christian Science Monitor. 19.08.2014.
30. ↑  "Transcript: Mayor de Blasio Hosts Roundtable on Police-Community Relations". Government of New York City. Mayor of New York City. 31.07.2014.
31. ↑  Devlin Barrett & Joe Jackson. "Eric Holder: Justice Department 'Closely Monitoring' Chokehold Probe". Wall Street Journal. 25.07.2014.
32. ↑  Igor Bobic. "Obama Reacts to Eric Garner Decision: 'This is an American Problem'". The Huffington Post. 03.12.2014.
33. ↑  Kendall Breitman. "George W. Bush weighs in on Eric Garner death". Politico. 05.12.2014.
34. ↑  Curtis Crabtree. "Jaguars players wear "I can't breathe" shirts in pregame warm ups". NBC Sports. 19.12.2014.
35. ↑  Ed Payne. "NBA and NFL players join demonstrations against police violence". CNN. 09.12.2014.
36. ↑  Chuck Sudo "Indiana Cop Sells 'Breathe Easy Don't Break The Law' T-Shirts". Chicagoist. 16.12.2014.
37. ↑  Sarah Gray. "Pussy Riot releases powerful English song "I Can’t Breathe" about police brutality". Salon. 18.02.2015.
38. ↑  Mark Santora. "Eric Garner’s Family to Sue New York City Over Chokehold Case". New York Times. 07.10.2014.
39. ↑  J. David Goodman. "The parties announced a $5.9-million out-of-court settlement on July 13, 2015". New York Times. 13.07.2015.